**Žiadosť o vystavenie dostihovej alebo coursingovej licencie – informácie**

Administrátorka dostihových a coursingových licencií DCK SKJ je Ing. Andrea Kleinová, PhD., ktorá môže žiadosť vystaviť až po schválení predsedom DCK SKJ PhDr. Romanom Božíkom, PhD. alebo ním povereným komisárom DSK SKJ (ktorými sú Ing. Slavomíra Božíková, Mgr. Dana Macejová PhD., Ing. Daša Šuleková PhD.)

Kontakty na komisárov DCK SKJ nominovaných klubom Racing Hounds Slovakia:

Mgr. Dana Macejová, PhD., e-mail: dana.macejova@gmail.com

Ing. Daša Šuleková, PhD., e-mail: dassa.sulekova@gmail.com

1. Žiadosť zašlite e-mailom na adresu: dck@skj.sk

Následne predseda DCK SKJ alebo ním poverený komisár má povinnosť do 5 dní preposlať podklady na vytavenie licencie administrátorke dostihových licencií, ktorá má lehotu na vystavenie licencie do 16 dní od preposlania žiadosti predsedom DCK SKJ.

Celkový termín na vystavenie licencie je 21 dní. (5 dní predseda DCK SKJ + 16 dní administrátorka DCK SKJ)

Poplatok za vystavenie licencie: **30 eur** – platba na dobierku (poplatok bol schválený na zasadnutí DCK SKJ 28.6.2022)

**Povinné prílohy:**

* preukaz o pôvode (obe strany)
* tréningová knižka so zaznačenými splnenými behmi podľa bodu 1.6 Národného dostihového a coursingového poriadku SR (viac info dole)
* potvrdenie členstva v klube v štruktúrach SKJ
* hodnotenie z výstav (len v prípade žiadosti o licenčnú kartu do FCI-CACIL triedy)
* záznam o meraní (len v prípade záujmu o zápis kohútikovej výšky vipeta/PLI do licenčnej karty

**Podmienky vystavenia licenčnej karty do FCI-CACIL triedy** (len pre plemená X. skupiny)**:**

* od 12 mesiacov a neskôr najmenej 1 hodnotenie „veľmi dobrý“ (v akejkoľvek triede) na národnej CAC výstave psov alebo na medzinárodnej FCI-CACIB výstave psov.
* najmenej 1 hodnotenie „veľmi dobrý“ v nasledujúcich triedach: strednej, otvorenej, pracovnej alebo triede šampiónov na medzinárodnej FCI-CACIB výstave psov. Posudky musia byť od rozhodcov rôznej štátnej príslušnosti.

**Podmienky vystavenia licenčnej karty do CSS triedy:**

* všetky plemená X. skupiny a vybrané plemená V. skupiny (Faraónsky pes, Cirneco dell´Etna, Podenco Ibicenco, Podenco Canario)
* nie je potrebné absolvovať ani dokladovať výstavy

**Bod 1.6 Národného dostihového a coursingového poriadku SR:**

**1.6 Licenčné karty**

1. Dostihovú / coursingovú licenciu v Slovenskej republike vystavuje DCK SKJ poverený registrátor licencií na základe licenčnej karty mladých (tréningovej knižky), ktorá sa vystavuje na žiadosť majiteľa psa vo veku najmenej

* 12 mesiacov u vipetov, talianskych chrtíkov a Cirneco dell´Etna,
* 15 mesiacov u ostatných plemien.

2. Registrátor licencií vykoná všetky úkony vyplývajúce z jeho funkcie v lehote 21 dní od prijatia žiadosti.

3. DCK SKJ uznáva tréningové behy a licenčné skúšky vykonané aj na zahraničných dráhach. Musia však byť zapísané v slovenskej tréningovej knižke.

4. Podmienky pre vystavenie licencie:

a) Záujemcovia o licenčné skúšky si vyžiadajú slovenskú tréningovú knižku vo svojom klube alebo na DCK SKJ.

b) Pes musí pred licenčnými skúškami absolvovať minimálne 3 tréningové behy, ktoré musia byť zapísané v tréningovej knižke.

c) Licenčné skúšky pozostávajú z absolvovania jedného čistého sólobehu a troch čistých spoločných behov. V rámci jedného dňa je možné vykonať u toho istého psa maximálne dva licenčné behy.

d) Splnenie skúšok podlieha posúdeniu a schváleniu hlavným rozhodcom (dostihy) alebo rozhodcom pre coursing (coursing), ktorý to vyznačí v tréningovej knižke.

e) Licenčné skúšky vykonané na coursingu sa nezapočítavajú do skúšok potrebných pre získanie dostihovej licencie. Ak už má pes vydanú licenciu pre coursing, a majiteľ psa má záujem získať dostihovú licenciu, musí pes absolvovať:

* Licenčné skúšky na dostihovej dráhe, ktoré pozostávajú z absolvovania jedného čistého sólobehu a dvoch čistých spoločných behov. V rámci jedného dňa je možné vykonať u toho istého psa maximálne dva licenčné behy.
* Splnenie skúšok podlieha posúdeniu a schváleniu hlavným rozhodcom, ktorý to vyznačí v tréningovej knižke.
* Tréningové behy už nie je nutné dokladovať.

f) Po splnení licenčných skúšok zašle majiteľ vyplnenú žiadosť, kópiu preukazu o pôvode, kópiu tréningovej knižky, potvrdenie o členstve v klube registrátorovi dostihových a coursingových licencií, ktorý vydá po splnení ďalších podmienok (vek, zápis v nár. registri atď.) dostihovú knihu s licenciou. Vystavenie dostihovej / coursingovej licencie je viazané na poplatok.

g) Pes smie mať iba jednu licenčnú kartu podľa štátnej príslušnosti resp. trvalého pobytu majiteľa. Pri zmene štátnej príslušnosti majiteľa platí jeho nová licencia v krajine, kde má trvalé bydlisko; predchádzajúca licencia je automaticky neplatná, a nesmie s ňou pretekať.

h) Pri predaji psa sa dostihová kniha a dostihová / coursingová licencia odovzdáva spolu so psom novému majiteľovi psa. Predajca je povinný nahlásiť registrátorovi licencií DCK SKJ predaj psa, aby mohli byť v licencii prevedené zmeny (nový majiteľ a adresa majiteľa psa), v prípade predaja do zahraničia vyňatie psa z evidencie SR.

i) Pri nadobudnutí psa slovenským majiteľom s cudzou licenciou krytou FCI, vydá DCK SKJ na požiadanie majiteľom, po predložení pôvodnej licencie a preukazu o pôvode, slovenskú dostihovú / coursingovú licenciu. U psov podliehajúcich meraniu je povinné nové meranie na Slovensku určenými meracími rozhodcami.

j) Importovaní psi musia byť zaregistrovaní v slovenskej plemennej knihe (SPKP), ktorú vedie Únia kynologických klubov (UKK), inak im nemôže byť vystavená licencia.

k) V prípade nadobudnutia psa s licenciou, ktorá nie je krytá FCI, musí takýto pes vykonať licenčné skúšky v súlade s predpismi FCI a bodu 1.6.3 písm. a) až f) tohto poriadku.